ΓΡΑΠΤΗ ΕΡΩΤΗΣΗ P-3399/96 υποβολή: Jφrn Donner (PSE) προς την Επιτροπή (20 Νοεμβρίου 1996)

Θέμα: Oδικές μεταφορές προς τη Ρωσία

Η συνεργασία μεταξύ της Ευρωπαϊκής Ένωσης και της Ρωσίας στον οικονομικό τομέα αυξάνεται ραγδαίως, γεγονός το οποίο γίνεται αντιληπτό και από την αύξηση της κίνησης εμπορευμάτων ιδίως στα ρωσο-φινλανδικά σύνορα. Παρόλα αυτά, στην μεριά της Ρωσίας πολλοί από τους μεταφορείς οι οποίοι προέρχονται από την Φινλανδία ή άλλα κράτη μέλη της ΕΕ αντιμετωπίζουν προβλήματα με αποτέλεσμα να δυσχεραίνεται η εκτέλεση των μεταφορών. Τα προβλήματα αυτά είναι τα υπερβολικά μεγάλα διαστήματα αναμονής στα σύνορα τα οποία οφείλονται στις τελωνειακές υπηρεσίες της Ρωσίας, κατά τη διάρκεια των οποίων οι οδηγοί αναγκάζονται να περιμένουν στα αυτοκίνητά τους επί πολλά 24άωρα, οι αυθαίρετοι και συνεχώς μεταβαλλόμενοι περιορισμοί σ' ότι αφορά τις μεταφορές και τους δασμούς που πρέπει να καταβληθούν για αυτές, καθώς και οι κίνδυνοι οι οποίοι απειλούν την ασφάλεια των οδηγών.

Εκτός ότι τα προαναφερθέντα προβλήματα αποτελούν τροχοπέδη για την ανάπτυξη της συνεργασίας στον οικονομικό τομέα μεταξύ της ΕΕ και της Ρωσίας, προκαλούν και κατακόρυφη αύξηση των δαπανών οι οποίες επιβαρύνουν τις ξένες εταιρείες μεταφορών, συμβάλλοντας έτσι στην διαστρέβλωση των συνθηκών ανταγωνισμού υπέρ των επιχειρήσεων μεταφορών της Ρωσίας. Δεδομένου ότι λόγω των ενεργειών των αρχών της Ρωσίας το μεγαλύτερο μέρος των μεταφορών ανατίθεται, πλέον, σε επιχειρήσεις φθηνού εργατικού δυναμικού οι οποίες εδρεύουν εκτός των κρατών μελών της ΕΕ, το ζήτημα αφορά και το κοινωνικό ντάμπινγκ.

Ποιά μέτρα προτίθεται να λάβει η Επιτροπή προκειμένου να βρεθεί λύση για τα προαναφερθέντα προβλήματα τα οποία έχουν απασχολήσει, επί μακρόν, τους μεταφορείς, που προέρχονται ιδίως, από τα κράτη μέλη της ΕΕ σε ότι αφορά τις μεταφορές εμπορευμάτων μεταξύ της Ένωσης και της Ρωσίας;

Απάντηση του κ. Van den Broek εξ ονόματος της Επιτροπής (20 Δεκεμβρίου 1996)

Η Επιτροπή γνωρίζει ότι η Φινλανδία, από την προσχώρησή της στην Κοινότητα και μετά, κατέστη η πύλη προς τη Ρωσία και ότι οι ανάλογοι συνοριακοί σταθμοί της είναι υπερφορτωμένοι. Η Επιτροπή γνωρίζει, επίσης, ότι οι ρώσοι τελωνειακοί υπάλληλοι χρησιμοποιούν, μερικές φορές, αδιαφανείς πρακτικές στα μη ρωσικά φορτηγά.

Η Επιτροπή άρχισε, το 1996, στο πλαίσιο του νέου κανονισμού Tacis (Euratom, ΕΚ) αριθ. 1279 ((ΕΕ αριθ. L 165, 4.7.1996. )), τη λεγόμενη διασυνοριακή συνεργασία.

Τα επιλέξιμα προγράμματα βάσει της διασυνοριακής συνεργασίας συμπεριλαμβάνουν τη διαχείριση της διακίνησης, τη διαχείριση της διέλευσης των συνόρων, τον εκτελωνισμό της μεταφοράς εμπορευμάτων και ταξιδιωτών, διαδικασίες μετανάστευσης και σχέσεις μεταξύ των δύο πλευρών των συνόρων. Οι δραστηριότητες περιλαμβάνουν παροχή συμβουλών, κατάρτιση, ταξίδια μελετών, υποδομή και εξοπλισμό. Το 1996 χορηγήθηκαν 8,7 εκατ. ECU σε τέσσερα παρόμοια προγράμματα, ένα για τις σιδηροδρομικές υπηρεσίες και τρία για τις οδικές υπηρεσίες μεταξύ Φινλανδίας και Ρωσίας. Τα προγράμματα αυτά θα επιτρέψουν στην Επιτροπή να παρακολουθήσει τις διοικητικές πρακτικές στα σύνορα.

Η Επιτροπή θα θίξει επίσης τα θέματα αυτά σχετικά με τους συνοριακούς διοικητικούς ελέγχους, την ασφάλεια των οδηγών και την επιβολή (ενδεχομένως με την εισαγωγή διακρίσεων) οδικών τελών στην επόμενη συνεδρίαση της κοινής επιτροπής Κοινότητας-Ρωσίας. Θα υπογραμμίσει ότι οι πρακτικές αυτές δεν συμφωνούν με τον κοινό στόχο ενθάρρυνσης εμπορικών συναλλαγών και ότι αντιτίθενται στο πνεύμα της ισχύουσας προσωρινής συμφωνίας. Κατά τη διάρκεια της επισκέψεώς του στη Μόσχα, στις 25-26 Νοεμβρίου 1996, το μέλος της Επιτροπής που είναι αρμόδιο για τις μεταφορές, έθιξε πολλά θέματα με τον κ. Lobov, αναπληρωτή πρωθυπουργό της Ρωσίας και τον κ. Tsakh, υπουργό μεταφορών, εκφράζοντας την ανησυχία της Επιτροπής για την κατάσταση και ζητώντας τη λήψη μέτρων, κατά προτεραιότητα, για τον προσδιορισμό και την ελάττωση των προβλημάτων. Και οι δύο υπουργοί αναγνώρισαν τις δυσκολίες, και ο κ. Tsakh, απάντησε ότι θα γίνουν σύντομα διαβουλεύσεις μεταξύ των αρμόδιων ρωσικών υπηρεσιών.